গুলিতে মৃত্যু সিআইএসএফ কর্মীর

ওয়েব ডেস্ক: গুলি করে খুন সিআইএসএফ (CISF) জওয়ান। বুধবার গভীর রাতে ঘটনাটি ঘটে সালানপুর থানার ডোমদোহা এলাকায়। মৃতের নাম সুনীল কুমার পাসওয়ান (৪৭)। বাড়ি বাংলা-ঝারখন্ড লাগোয়া মিহিজাম বারুইপাড়ায়। জানা গিয়েছে, তিনি বোকারোতে কর্মরত ছিলেন।

স্থানীয় সূত্রে খবর, বুধবার ডোমদোহা এলাকার নিজস্ব জমিতে নির্মাণ কাজ দেখতে এসেছিলেন ওই জওয়ান। সেখানেই তাঁকে গুলি করা হয়। ঘটনাস্থল থেকে প্রচুর মদের বোতল ও গ্লাস উদ্ধার করে পুলিশ। তাদের প্রাথমিক অনুমান, মদের আসরেই চলেছিল গুলি। তাতেই খুন হন সিআইএসএফ জওয়ান।

আরও পড়ুন: বিতান অধিকারীর দেহ পৌঁছল তাঁর বাড়িতে

জানা গিয়েছে, ঘটনার সময় সুনীলের সঙ্গে ছিলেন তাঁর বন্ধু পঙ্কজ শর্মা। তিনি বলেন, “আমরা দু’জন দুটি মোটরসাইকেল নিয়ে আসছিলাম ৷ সুনীল আমার আগে যাচ্ছিল ৷ আমি পিছনে মোবাইলে হেডফোনে কথা বলছিলাম ৷ সুনীলের নতুন কেনা জমিতে কনস্ট্রাকশনের কাজ চলছে, সেটা দেখতেই আমরা দু’জনে আসছিলাম ৷ হঠাৎ চিৎকার শুনতে পাই ৷ পরে শুনলাম সেখানে গুলি চলেছে ৷ এরপর আমি আমার বন্ধুর ফোনে ফোন করলেও সে ফোন তোলেনি । পরে আমি তাঁর পরিবারের লোকদের খবর দিয়ে ঘটনাস্থলে গিয়ে দেখি গুলিবিদ্ধ অবস্থায় পড়ে আছে সুনীল ৷ পুলিশ তাঁকে উদ্ধার করে আসানসোল জেলা হাসপাতালে নিয়ে যায় ।”